Document ID: /roh_data/filtered/Bilingualer_Corpus_interleaved-it-rm.jsonl.gz/1143

This is a text translated from Italian to Rumantsch Grischun.
La nuova impostazione della perequazione finanziaria e della ripartizione dei compiti tra Confederazione e Cantoni comporta numerosi adeguamenti

In seguito alla nuova impostazione della perequazione finanziaria e della ripartizione dei compiti tra Confederazione e Cantoni (NPC) il Cantone dei Grigioni deve adeguare diverse leggi cantonali e ordinanze del Gran Consiglio. Il Governo grigionese intende ora riassumere in una cosiddetta legge mantello NPC questi adeguamenti assolutamente necessari. A questo scopo ha dato il via libera alla consultazione relativa al progetto di legislazione esecutiva della NPC del Cantone dei Grigioni.

Il 28 novembre 2004 Popolo e Cantoni hanno approvato la proposta costituzionale relativa alla NPC. A livello federale devono essere rivedute 30 leggi e create 3 nuove leggi. Il 7 settembre 2005 il Consiglio federale ha licenziato il 2° messaggio NPC, che attualmente viene discusso dalle Camere federali. La NPC, la cui introduzione integrale è prevista per il 1° gennaio 2008, ridisciplina da zero settori centrali come la ripartizione dei compiti nei settori integrazione di invalidi, istruzione scolastica speciale, borse di studio, prestazioni complementari, riduzione dei premi o strade nazionali. I Cantoni saranno gli unici responsabili di 11 settori; 17 settori rimangono tuttavia compito comune di Confederazione e Cantoni.

Basandosi sulla legislazione esecutiva della NPC della Confederazione, nei Grigioni gli adeguamenti necessari che non sono già stati avviati nell'ambito di progetti separati devono essere riassunti in una legge mantello NPC. In questo contesto 10 leggi cantonali vengono adeguate e una legge viene totalmente riveduta. Quale complemento devono essere rivedute tre ordinanze del Gran Consiglio.

Per quanto riguarda i comuni il Governo intende attuare la NPC nei Grigioni in modo il più possibile neutrale dal profilo del bilancio e delle strutture. Un'ampia verifica della ripartizione dei compiti tra Cantone e comuni, nonché una riforma della perequazione finanziaria cantonale avverranno in un secondo momento nell'ambito della seconda revisione della legge sul conguaglio finanziario intercomunale. Nei settori di compiti nei quali la Confederazione, in seguito alla NPC, si ritira parzialmente o completamente dal finanziamento, il Cantone deve poter subentrare. Ciò riguarda tra l'altro i settori formazione professionale e Spitex. Il Governo intende preservare il più possibile i margini di manovra supplementari del Cantone.

Un prossimo passo importante negli ulteriori lavori sarà il 3° messaggio NPC della Confederazione, annunciato per l'autunno 2006 e che dovrebbe essere approvato dal Parlamento federale nell'estate 2007. Si tratta della dotazione dei fondi di perequazione, ossia della perequazione delle risorse, della perequazione dell'aggravio e della perequazione dei casi di rigore. I Grigioni possono nell'insieme contare su un bilancio globale equilibrato, dato che gli aggravi e gli sgravi dovuti all'introduzione della NPC più o meno si annullano. Rivestono un'importanza centrale gli effetti positivi rispettivamente la maggiore efficienza del sistema NPC. La dissociazione dei compiti, le nuove forme di collaborazione tra Confederazione e Cantoni nei rimanenti compiti in comune, nonché la perequazione finanziaria e degli oneri completamente nuova evitano doppioni e falsi incentivi e creano margini di manovra supplementari tramite il passaggio da mezzi a destinazione vincolata a mezzi a destinazione non vincolata. Questi vantaggi devono essere sfruttati.

La consultazione durerà fino al 29 settembre 2006. La documentazione relativa alla consultazione può essere consultata in Internet sulla Homepage del Dipartimento delle finanze e militare, www.fmd.gr.ch.

Cancelleria dello Stato dei Grigioni

Organo: Governo

Fonte: it Cancelleria dello Stato dei Grigioni

Data: 14.07.2006

La nova concepziun da la gulivaziun da finanzas e da las incumbensas tranter la confederaziun ed ils chantuns pretenda differentas adattaziuns

La nova concepziun da la gulivaziun da finanzas e da las incumbensas tranter la confederaziun ed ils chantuns (NGF) ha per consequenza ch'il chantun Grischun sto adattar pliras leschas chantunalas sco er ordinaziuns dal cussegl grond. La regenza grischuna ha ussa l'intenziun da cumpigliar questas adattaziuns ch'èn stringetamain necessarias en ina uschenumnada lescha generala tar la NGF. Per pudair far quai ha ella deliberà per la consultaziun il sboz per la legislaziun executiva federala tar la NGF dal chantun Grischun.

Il pievel ed ils chantuns avevan acceptà il project constituziunal da la NGF ils 28 da november 2004. Sin plaun federal ston vegnir revedidas 30 leschas vertentas e stgaffidas 3 leschas novas. Il cussegl federal ha deliberà ils 7 da settember 2005 la 2. missiva tar la NGF che vegn actualmain tractada da las chombras federalas. La NGF che duai vegnir introducida en moda integrala il 1. da schaner 2008 regla da nov tscherts secturs centrals sco per exempel la repartiziun da las incumbensas tar l'integraziun da persunas cun impediments, la scolaziun speziala, ils stipendis, las prestaziuns supplementaras, las reducziuns da las premias u las vias naziunalas. Per 11 champs d'incumbensas vegnan ils chantuns ad esser cumpetents sulets; 17 secturs restan dentant sco incumbensas communablas tranter la confederaziun ed ils chantuns.

Partind da la legislaziun executiva federala tar la NGF duain las adattaziuns necessarias en il Grischun - uschenavant ch'ellas n'èn gia vegnidas prendidas per mauns en il rom da projects separads - vegnir cumpigliadas en ina lescha generala tar la NGF. En quest rom vegnan adattadas 10 leschas chantunalas ed ina lescha vegn renovada cumplettamain. Cumplementarmain ston vegnir revedidas trais ordinaziuns dal cussegl grond.

En quai che concerna las vischnancas vul la regenza realisar la NGF en il Grischun uschè economic ed - areguard las structuras - uschè neutral sco pussaivel. In'examinaziun cumplessiva da la repartiziun da las incumbensas tranter il chantun e las vischnancas sco er ina refurma da la gulivaziun da finanzas entaifer il chantun vegnan fatgas en in ulteriur pass en il rom da la segunda revisiun da la lescha davart la gulivaziun da finanzas. En quels champs d'incumbensas, dals quals la confederaziun sa retira - saja quai per part u dal tuttafatg - da la finanziaziun pervi da la NGF, duai il chantun pudair remplazzar la confederaziun. Quai concerna tranter auter ils secturs da la furmaziun professiunala e da la spitex. En quest connex vul la regenza mantegnair uschè bain sco pussaivel las libertads d'agir supplementaras dal chantun.

In proxim pass impurtant da las ulteriuras lavurs è la 3. missiva federala tar la NGF ch'è annunziada per l'atun 2006 e che duai vegnir deliberada dal parlament federal la stad 2007. En quest connex sa tracti da dotar ils instruments da gulivaziun, quai vul dir da la gulivaziun da resursas, da la gulivaziun da las grevezzas e da la cumpensaziun da l'inegualitad. Il chantun Grischun po far quint cun ina bilantscha ch'è tut en tut equilibrada, perquai che las grevezzas e las distgargias tar l'introducziun da la NGF èn quasi las medemas. Ils effects positivs respectivamain ils avantatgs d'effizienza dal sistem da la NGF èn centrals. Il detretschament da las incumbensas, las novas furmas da collavuraziun tranter la confederaziun ed ils chantuns tar las incumbensas communablas che restan sco er la gulivaziun da finanzas e la cumpensaziun da grevezzas ch'èn vegnidas concepidas totalmain da nov eviteschan duplicitads sco er fauss impuls e stgaffeschan libertads d'agir supplementaras cun spustar ils meds finanzials ch'èn liads ad intents a meds finanzials ch'èn libramain disponibels. Quests avantatgs vali da nizzegiar.

La consultaziun dura fin ils 29 da settember 2006. Dals documents da consultaziun pon ins prender invista en l'internet sin la homepage dal departament da finanzas e militar www.fmd.gr.ch.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 14.07.2006